Tallinna Linnahalli AS hakkab linnahalli grafitist ja hoone pragudesse juurdunud taimestikust puhtaks tegema kohe, kui on selgunud millist tehnikat on kõige õigem kasutada.
Tallinna Linnahalli AS-i juhataja Tõnu Prööm ütles ERR-ile, et tuleb selgeks teha, kas otstarbekam on kasutada soodapritsi või liivapritsi. "Siis tuleb vastav firma leida, kes töödega alustab. Arvan, et jõuame 1. juuniks valmis," lausus Prööm.
Muinsuskaitseameti järelevalve osakond teostas kolmapäeval linnahalli kui ehitise täiendava ülevaatuse, et täpsustada selle puhastamist, milles oli vahepeal paus tulenevalt talvistest miinuskraadidest. Linnahall peab vastavalt ameti ettekirjutusele hoone puhastatud saama 1. juuniks.
"Varem on kuupäevana läbi käinud nii 1. mai kui 1. juuni, kuid et meie esialgses ettekirjutuses on kuupäevaks 1. juuni, siis jääme meie selle kuupäeva juurde ja kohtumisel ei selgunud, et Tallinna Linnahalli AS-il oleks selles osas vastuväiteid. Kohtumisel arutati eelkõige puhastamise tehnilisi detaile," rääkis muinsuskaitseameti avalike suhete nõunik Maddle Lippus BNS-ile.
Muinsuskaitseametist varasemalt Tallinna Linnahalli AS-i saadetud kirja kohaselt tuleb lisaks graffitile hoone ja selle treppide pragudest eemaldada sammal, rohi ning neisse juurdunud puud ja põõsad, sest need kahjustavad hoonet.
Toimetaja: Indrek Kuus